สถาบันวิจัยอัญมณีและเครื่องประดับแห่งชาติ ผลักดันให้สินค้าอัญมณีและเครื่องประดับของไทย เข้าไปจำหน่ายในจีน
สถาบันวิจัยอัญมณีและเครื่องประดับแห่งชาติ ผลักดันให้สินค้าอัญมณีและเครื่องประดับของไทย เข้าไปจำหน่ายในจีน ซึ่งเป็นตลาดที่กำลังเติบโต โดยไทยและจีน จะมีความร่วมมือมากขึ้นในอนาคต

นางดวงกมล เจียมบุตร ผู้อำนวยการ สถาบันวิจัยอัญมณีและเครื่องประดับแห่งชาติ (องค์การมหาชน) หรือ จีไอที กล่าวถึงการผลักดันให้สินค้าอัญมณีและเครื่องประดับของไทย เข้าไปจำหน่ายในจีน ว่า จีนให้ความเชื่อมั่นในสินค้าอัญมณีและเครื่องประดับของไทย เพราะทราบว่ารัฐบาลไทยให้การสนับสนุนเรื่องการสร้างความเชื่อมั่นผู้บริโภค ซึ่งจีนยังขายอัญมณีออนไลน์ด้วย แต่ส่วนใหญ่ไม่มีใบรับรองจากหน่วยงานที่เชื่อถือได้ แต่สินค้าของไทยมีใบรับรองที่สามารถตรวจสอบได้ เนื่องจากรัฐบาลสนับสนุน จีนจึงให้การยอมรับสินค้าไทยอย่างมาก โดยปีหน้าไทยและจีน จะมีความร่วมมือกันมากขึ้น มีการแลกเปลี่ยนฝึกอบรมบุคคลากร เกี่ยวกับอัญมณี ระหว่างกัน ซึ่งจีนยังสนใจร่วมมือกับไทย ในการทำวิจัยมาตรฐานพลอยสี ที่ไทยกำลังทำอยู่ด้วย 

อย่างไรก็ตาม การส่งออกอัญมณีของไทยไปจีน แม้จะยังไม่มากนัก แต่ถือว่าขยายตัวมากขึ้น โดยเฉพาะขณะนี้จีนประกาศปรับเปลี่ยนระเบียบการนำเข้าผ่านทางออนไลน์ใหม่ ทำให้อัตราภาษีนำเข้าถูกลงกว่าเดิม